  Григорий Фомин Анжелика Тихонова корреспондент Удмуртиын удмурт кылъя дунтэк курсъёс ужаны кутскизы. Соос Кизнер ёросысь шаертодонъя музейын но мыно. Кинъёс отчы ветло но кызьы соосын ужало ивортодэтъя «Удмуртия» агентстволэн корреспондентэзлы Кизнер ёросысь Удмурт Бемыж гуртысь удмурт но англи кылъёсъя дышетӥсь, курсъёсты нуись Диана Чернова вераз. Кизнерын удмурт кылъя курсъёсы 10-лэсь ятыр мылкыд карисьёс гожтӥськизы. Но тросэз висьыны усемен, нырысетӥ куинь занятиосы сизьым кузя ветлӥзы. Пӧлазы музейын, школаосын, ёрос администрациын ужасьёс. Кудзы ке удмурт кылэз валало, но вераськыны уг быгато, нош кин ке воксё уг тоды. «Нырысь урокын ик юай вал, мар возьмаськоды курсъёсмылэсь шуыса но, кинлэн лыдӟиськемез потэ, кинлэн ке но вераськыны мылкыдыз вань» Диана Чернова, удмурт кылъя курсъёсты нуись Диана Черновалэн кылъёсызъя, соос нимаз гожтэм программая ужало. Теориен тодматско, верасько, лыдӟисько, мультфильмъёс учко. Со сяна, шудыса но вутто. Нош азьланяз пӧртэм мастер-классъёсы, концертъёсы потаны малпало. Курсъёс туж кулэ, шуэ дышетӥсь. «Тросэзлэн мылкыдзы вань удмурт кылэз дышетыны. Асьмеос удмурт элькунын улӥськом бере, кызьы кылэз тодытэк» Диана Чернова, удмурт кылъя курсъёсты нуись Пумиськонъёссы арняяз кык пол – вордӥськонэ но удмуртарняе – ортчо. Нош оглом куинь толэзь ӵоже кыстӥськозы. Пусъём, туэ курсъёс оглом дас интыос радъяськозы: Ижкарын: Удмурт кун университетын (Красногеройской ульча, 1, 2-тӥ корпус); И. А. Наговицын нимо библиотекаын (9-е Января ульча, 181); В. В.Маяковский нимо библиотекаын (Новостроительной ульча, 28); Глазкарын: В. Г. Короленко нимо дышетӥсьёсты дасясь кун институтын (Первомайской ульча, 25); Можгаын: Т. К. Борисовнимо дышетӥсьёсты дасясь колледжын (Наговицын нимо ульча, 48); Эграын: Кедра Митрей нимо библиотекаын (Нефтяникъёслэн микрорайонзы, 31); Кизнерын: Шаертодонъя музейын (Карл Маркс нимо ульча, 22а); Шарканын: ёрос лыдӟетъюртын (Короленко нимо ульча, 8); Дэри ёросысь Октябрьской каргуртын: А. А. Кузнецова нимо библиотекаын (Октябрьской каргурт, 7а-36); Красногорское черкогуртын: Н. И. Огородников нимо гимназиын (Советской ульча, 2). Тодэ вайытом, Казаньын арнянунал школа улсын удмурт кылъя урокъёс нуо. Тегъёс: удмурткыл удмуртъёс Удмуртия Кизнер  